สปน.แจ้งทยอยจัดส่งเข็มที่ระลึกตราสัญลักษณ์พระราชพิธีบรมราชาภิเษก แก่ผู้ที่สั่งจองทางไปรษณีย์ภายในสิ้นเดือนนี้ ขณะที่ผู้ที่ซื้อไปก่อนหน้าสามารถขอเปลี่ยนของใหม่ได้ตั้งแต่วันที่ 22 เมษายนนี้เป็นต้นไป
นายสมพาศ นิลพันธ์ ที่ปรึกษาสำนักงานปลัดสำนักนายกรัฐมนตรี เปิดเผยว่า ตามที่สำนักงานปลัดสำนักนายกรัฐมนตรี ได้ดำเนินการจัดทำเข็มที่ระลึกตราสัญลักษณ์พระราชพิธีบรมราชาภิเษก เพื่อจำหน่ายให้แก่ประชาชนได้อัญเชิญไปประดับในช่วงพระราชพิธีบรมราชาภิเษก ระหว่างเดือนเมษายน - กรกฎาคม 2562 ซึ่งรายได้ทั้งหมดหลังหักค่าใช้จ่าย รัฐบาลจะนำขึ้นทูลเกล้าฯ ถวายโดยเสด็จพระราชกุศลตามพระราชอัธยาศัย ขณะนี้มีประชาชนที่สนใจสั่งจองเข็มที่ระลึกตราสัญลักษณ์ฯ จำนวนมาก ผ่านที่ทำการไปรษณีย์ทุกสาขาทั่วประเทศ         ทั้งนี้ รัฐบาลจะทยอยจัดส่งเข็มที่ระลึกตราสัญลักษณ์ฯ แก่ประชาชน ภายในสิ้นเดือนนี้ (เมษายน) ส่วนประชาชนที่ซื้อเข็มที่ระลึกฯ เป็นปฐมฤกษ์ เมื่อวันที่ 31 มีนาคม 2562 ที่กรมประชาสัมพันธ์ หากมีความประสงค์จะขอเปลี่ยนของใหม่สามารถนำมาเปลี่ยนได้ ที่อาคารสามัคคีสโมสร ชั้น 1 สำนักงานปลัดสำนักนายกรัฐมนตรี ทำเนียบรัฐบาล ตั้งแต่วันจันทร์ที่ 22 เมษายนนี้ เป็นต้นไป         สอบถามรายละเอียดเพิ่มเติมได้ที่ กองคลัง สำนักงานปลัดสำนักนายกรัฐมนตรี หมายเลขโทรศัพท์ 0 2283 4344 และ 09 2249 2671